KIRJALLINEN KYSYMYS E-2824/99 esittäjä(t): Elisabeth Schroedter (Verts/ALE) komissiolle. Vaarallisten jätteiden mittavat kuljetukset Unkarista EU:hun.



Virallinen lehti nro 280 E , 03/10/2000 s. 0139 - 0140



KIRJALLINEN KYSYMYS E-2824/99 esittäjä(t): Elisabeth Schroedter (Verts/ALE) komissiolle (18. tammikuuta 2000) Aihe: Vaarallisten jätteiden mittavat kuljetukset Unkarista EU:hun Unkarissa sijaitsevasta Garésta kuljetetaan lähipäivinä yli 14 000 tonnia PCB-pitoista jätettä ja poistomaata EU:n jäsenvaltioihin poltettavaksi, vaikka Unkarissa on riittävät valmiudet jätteiden polttamista ja loppusijoittamista varten. 1. Onko komissiolla tietoja siitä, onko jätteiden rajat ylittävien siirtojen valvontaa ja tarkastamista koskeva asetus ETY 259/93(1) jo hyväksytty ja saatettu osaksi kansallisia lainsäädäntöjä hakijamaissa, kuten Unkarissa, Slovakiassa ja Tekinmaassa (kuljetusten läpikulkumaa), ja jos on, missä määrin näin on tapahtunut? 2. Onko komissiolla tietoja siitä, noudattavatko kuljetusyritykset ja vaarallisista jätekuljetuksista vastaavat viranomaiset asianmukaisesti asetuksessa ETY 259/93 mainittuja vaarallisten jätteiden kuljetukselle asetettuja vaatimuksia ehkäisevästä ympäristönsuojelusta, yleisen turvallisuuden ja järjestyksen säilyttämisestä sekä terveydensuojelusta? 3. Onko komissio toteuttanut asian suhteen valvontatoimia? Jos on toteuttanut, millaisin tuloksin? 4. Onko komissio sitä mieltä, että Garésta tapahtuvat kuljetukset ovat yhdenmukaisia läheisyyden periaatteen kanssa, vaikka erittäin vaarallisten jätteiden polttamispaikaksi on valittu lähellä olevien mahdollisuuksien sijaan kauempana sijaitsevat jäsenvaltiot? - Jos komissio on tätä mieltä, miten se perustelee asian? - Jos komissio ei ole tätä mieltä, mihin toimiin se aikoo ryhtyä, jotta terveyden ja ympäristön vaarantaminen voidaan estää? (1) EYVL L 30, 6.2.1993, s. 1. Margot Wallströmin komission puolesta antama vastaus (11. helmikuuta 2000) Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1. helmikuuta 1993 annettua neuvoston asetusta (ETY) N:o 259/93 ei sovelleta sellaisenaan yhteisön ulkopuolisiin maihin. Kuitenkin mitenkään riippumatta tulevasta liittymisestä yhteisöön niin Unkari, Slovakia kuin Tekkikin ovat vaarallisten jätteiden maan rajan ylittävien siirtojen ja käsittelyn valvontaa koskevan Baselin yleissopimuksen sopimuspuolia, joten niitä sitovat siinä ja erityisesti sen 49 artiklassa määritellyt valvontamenettelyt. Baselin yleissopimuksen määräykset siirretään yhteisön lainsäädäntöön asetuksella (ETY) N:o 259/93 yhteisön alueen osalta. Mikäli kyseinen kuljetus on jätteen tuontia sen yhteisössä käsittelyä varten, tilanteen kannalta oleellisia ovat asetuksen (EY) N:o 259/93 19 ja 20 artikla. Asetuksen 19 artiklan 3 kohdan mukaan viejämaan, tässä tapauksessa Unkarin, on esitettävä asianmukaisesti perusteltu hakemus tuovan jäsenvaltion toimivaltaiselle viranomaiselle sillä perusteella, että sillä ei ole eikä se voi kohtuullisesti hankkia tarvittavia teknisiä menetelmiä ja laitoksia huolehtiakseen jätteistä ympäristön kannalta turvallisilla menetelmillä. Lisäksi tuonti yhteisöön edellyttää etukäteen tehtävää ilmoitusta vastaanottavalle toimivaltaiselle viranomaiselle eli tuojajäsenvaltiolle. Asetuksen 20 artiklan 6 kohdan mukaan siirtoa ei voi suorittaa ennen kuin ilmoituksen tekijä on saanut luvan vastaanottavalta toimivaltaiselta viranomaiselta eli kyseiseltä jäsenvaltiolta. Asetuksen 20 artiklan 5 kohdan mukaan luvalle voidaan myös asettaa jätteiden kuljetusta koskevat ehdot. Komissiolla ei ole tietoja, joista kävisi ilmi, ettei kyseisessä tuonnissa olisi noudatettu asianmukaista menettelyä. Asetuksen mukaan komissio ei sinänsä toteuta erityisten jätteen siirtojen valvontaa koskevia toimenpiteitä. Asetuksessa vahvistettuja valvonta- ja tarkastusmenettelyjä, joita sovelletaan sellaisinaan jäsenvaltioissa, toteuttavat jäsenvaltioiden asetuksen 36 mukaisesti nimeämät viranomaiset. Kuten edellä todettiin, 19 artiklan 3 kohta kuvastaa tarvetta ottaa läheisyysperiaate huomioon jätteiden tuonnissa yhteisöön. Näin otetaan käyttöön Baselin yleissopimuksen 4 artiklan 9 kohdan a alakohta, jossa tasapainotetaan tavoite käsitellä jätteet lähellä ja tarve käsitellä ne ympäristön kannalta järkevällä tavalla. Komissiolla ei ole tarpeeksi tietoja kyseisestä tapauksesta, jotta se voisi arvioida, olisiko jäte voitu käsitellä myös Unkarissa ympäristön kannalta järkevällä tavalla.